
MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
1.	poziva sve agencije za pravosuđe i unutarnje poslove da ojačaju unutarnje revizije učinkovitosti i izbjegnu udvostručavanje administrativnih struktura; ustraje u tome da svako povećanje proračuna ili osoblja mora biti popraćeno mjerljivim pokazateljima uspješnosti;
(Dodatak pred dijelom I.)
Dio I. –Razrješnica za izvršenje proračuna Agencije Europske unije za suradnju u kaznenom pravosuđu za financijsku godinu 2024.
[bookmark: _Hlk211414452]2.	prima na znanje stalno povećanje operativnih aktivnosti Agencije Europske unije za suradnju u kaznenom pravosuđu (Eurojust), koje su uključivale rješavanje 12 972 predmeta 2024., održavanje više od 640 koordinacijskih sastanaka, 32 koordinacijska centra i 361 zajednički istražni tim (godišnje povećanje od 25 %), omogućavanje izvršenja 452 europska uhidbena naloga i upotrebu 2668 europskih istražnih naloga;
3.	pohvaljuje povećanje učinkovitosti koje je Eurojust postigao izvršenjem 99,94 % svojeg proračuna i 98,35 % svojeg plana radnih mjesta; napominje da su ti rezultati postignuti unatoč velikim proračunskim ograničenjima proizišlim iz povećanog operativnog radnog opterećenja i visoke inflacije;
4.	pozdravlja potporu Eurojusta aktivnostima povezanima s ratnom agresijom na Ukrajinu, zajedničkom istražnom timu koji istražuje navodna najteža međunarodna kaznena djela, uvođenju središnje baze podataka s dokazima o najtežim međunarodnim zločinima (CICED) kao i potporu razvoju Međunarodnog centra za kazneni progon zločina agresije, čiji je domaćin Eurojust; ustraje u tome da za te aktivnosti i njihov razvoj treba izdvojiti odgovarajuće financijske i ljudske resurse;
5.	pozdravlja uspostavu Europske pravosudne mreže za organizirani kriminal (EJOCN) u rujnu 2024., pri Eurojustu, kao jedinstvenog centra za razmjenu stručnog znanja među pravosudnim tijelima uključenima u istragu i kazneni progon organiziranog kriminala; ističe da treba definirati dosljednu razvojnu strategiju za EJOCN kako bi se povećala važnost te mreže za stručnjake;
6.	pozdravlja činjenicu da je Eurojust s trećim zemljama sklopio radne dogovore i donio strategiju za suradnju s međunarodnim partnerima (2024. – 2027.); poziva na jačanje njegovih aktivnosti međunarodne suradnje na temelju daljnjeg razvoja radnih dogovora, sklapanja partnerstava i sporazumâ o suradnji;
7.	pozdravlja blisku suradnju Eurojusta s Agencijom Europske unije za suradnju tijela za izvršavanje zakonodavstva (Europol) i uspostavu međuagencijske radne skupine za daljnja istraživanja mogućnosti suradnje; ustraje u tome da se ciklusom zakonodavnog preispitivanja Eurojusta, Europola i Ureda europskog javnog tužitelja (EPPO) pruža jedinstvena prilika za daljnje jačanje sinergija među njima, osobito pri operativnoj suradnji, razmjeni podataka i informacija, te istodobno osigurava komplementarnost i izbjegavaju udvostručavanja ili preklapanja njihovih pravnih nadležnosti;
8.	poziva Europol da odredi namjensku kontaktnu točku za Eurojust, koja bi bila odgovorna za omogućavanje razmjene informacija, osiguravanje suradnje u zajedničkim predmetima i poboljšanje koordinacije između zajedničkih istražnih timova (JIT) Eurojusta i operativnih radnih skupina Europola;
9.	nadalje, poziva na ciljanu interoperabilnost između Eurojusta i Europola, kojom se osigurava proporcionalnost, pravna sigurnost i povjerljivost, kako bi se poboljšalo rano otkrivanje poveznica između sudskih istraga i istraga tijela za izvršavanje zakonodavstva;
10.	s ozbiljnom zabrinutošću primjećuje velika kašnjenja u provedbi novog sustava vođenja predmeta; ističe rizik od utjecaja tih kašnjenja na prihvatljivost dokaza u predmetima koje obrađuje Eurojust, uključujući one pohranjene u CICED-u; poziva Europsku komisiju i Eurojust da zajednički uspostave transparentan vremenski okvir i plan upravljanja rizicima za sustav vođenja predmeta, osiguravajući operativni kontinuitet i cjelovitost podataka u svim tekućim istragama; poziva Europsku komisiju da provede sustavne procjene učinka i procjene napora pri razvoju složenih IT-sustava, posebno kadu su u zakonodavnim prijedlozima navedeni rokovi za njihovu uspostavu i početak funkcioniranja;
Dio II. – Razrješnica za izvršenje proračuna Agencije Europske unije za temeljna prava za financijsku godinu 2024.
11.	pozdravlja činjenicu da je Agencija Europske unije za temeljna prava (FRA) uspjela ispuniti svoje ciljeve i provesti aktivnosti predviđene u svom godišnjem programu rada unatoč konstantnom manjku ljudskih i financijskih resursa, osobito s obzirom na to da je mandat Agencije uvelike proširen; primjećuje i ponovno izražava zabrinutost zbog toga što se Agencija za temeljna prava i dalje suočava s financijskim i kadrovskim ograničenjima; poziva na to da se Agenciji dodijele dodatna sredstva i za proračun i za osoblje; napominje da je Agencija pripremila 102 publikacije, dok je njezin postavljeni cilj iznosio njih 50., da je broj vanjskih sastanaka i događanja na kojima je Agencija za temeljna prava imala predstavljanje/obraćanje/formalnu intervenciju iznosio 223 u usporedbi s postavljenim ciljem od 120, da je broj dostavljenih pisanih/usmenih doprinosa iznosio 520 u usporedbi s postavljenim ciljem od njih 120 te da je broj pripremljenih komunikacijskih materijala iznosio 3617 u usporedbi s postavljenim ciljem od njih 1000; sa zadovoljstvom prima na znanje da Agencija ima vrlo visoku razinu izvršenja proračuna, točnije da je ta stopa bila iznad 99 %; smatra da je to važan pokazatelj dobrog financijskog upravljanja i poštovanja proračunskih načela; pozdravlja suradnju s drugim agencijama EU-a, međunarodnim i nacionalnim tijelima za ljudska prava i civilnim društvom kako bi se osiguralo poštovanje temeljnih prava; ističe da nedostatak resursa može utjecati na kvalitetu rada Agencije te da je taj rad iznimno važan kako bi se zajamčilo da se u politikama i zakonodavstvu EU-a poštuju temeljna prava;
12.	ističe ulogu Agencije kao ključnog aktera u području temeljnih prava i vladavine prava, kako je utvrđeno u Povelji o temeljnim pravima, primarnom pravu EU-a, te pohvaljuje njezinu potporu osiguravanju poštovanja, zaštite i ostvarivanja temeljnih prava u postojećim zakonima i politikama EU-a, uključujući njezine doprinose inicijativama usmjerenima na ravnopravnost i borbu protiv diskriminacije, kao što su borba protiv seksizma, rasizma, antisemitizma i islamofobije, potporu prikupljanju podataka o ravnopravnosti, pomoć u provedbi nacionalnih strateških okvira za Rome, ali i doprinose izvješćima Komisije o Akcijskom planu EU-a za borbu protiv rasizma za razdoblje 2020. – 2025. i povezanim nacionalnim akcijskim planovima, Strategiji o ravnopravnosti LGBTIQ osoba za razdoblje 2020. – 2025. te prvom izvješću o napretku Strategije EU-a za suzbijanje antisemitizma i njegovanje židovskog načina života; prepoznaje važnu ulogu Agencije za temeljna prava u pripremi godišnjeg izvješća Komisije o vladavini prava; ističe važnu ulogu Agencije u promicanju zaštite civilnog društva i zaštiti ugroženih boraca za ljudska prava, pružanju potpore istraživanju te izgradnji kapaciteta u vezi s Poveljom Europske unije o temeljnim pravima i međunarodnim standardima u području ljudskih prava kao i važnost godišnjeg izvješća o stanju temeljnih prava; međutim, smatra da proširenje mandata Agencije za temeljna prava mora ostati razmjerno njezinoj temeljnoj misiji;
13.	pozdravlja prvi projekt Agencije usmjeren na pružanje strateškog predviđanja u području temeljnih prava, čija je svrha predvidjeti buduće izazove u području temeljnih prava te omogućiti Agenciji da snažnije podupire oblikovanje politika EU-a i država članica pri rješavanju novonastalih problema;
14.	ističe vodeću ulogu i angažman Agencije u području azila i migracija, granica i interoperabilnosti te bitan naglasak koji ona stavlja na temeljna prava, međunarodne obveze država članica i pravo EU-a o ljudskim pravima u tom području, uključujući rad Agencije u vezi s migracijskim politikama s ciljem njihova osmišljavanja i provedbe uz puno poštovanje temeljnih prava, kao i tečajeve osposobljavanja za nacionalna tijela, među ostalim, s fokusom na mjerama kojima se štite temeljna prava u području migracija i azila;
15.	pozdravlja doprinos Agencije Aktu o umjetnoj inteligenciji, stručno znanje o provedbi Akta o digitalnim uslugama i izvješće koje je Agencija objavila o izazovima pri provedbi Opće uredbe o zaštiti podataka, koje je Europskoj komisiji poslužilo pri ocjeni spomenute uredbe; sa zadovoljstvom prima na znanje djelovanje Agencije u pogledu štetnog sadržaja na internetu i praksi moderiranja, kojim je poboljšala prikupljanje podataka o govoru mržnje na internetu, kibernetičkom kriminalu i temeljnim pravima;
Dio III. – Razrješnica za izvršenje proračuna Agencije Europske unije za azil za financijsku godinu 2024.

16.	napominje da je 7. svibnja 2025. Europski parlament odlučio odgoditi svoju odluku o davanju razrješnice izvršnom direktoru Agencije Europske unije za azil u vezi s izvršenjem proračuna Agencije za financijsku godinu 2023. zbog predstojeće istrage OLAF-a koja navodno uključuje probleme koji utječu na njezino financijsko upravljanje; napominje da je 22. listopada 2025. Europski parlament dao razrješnicu EUAA-i, uz nekoliko preporuka; ponovno ističe važnost potpune provedbe svih preporuka koje je izdao Parlament u okviru postupka davanja razrješnice za 2024.;
17.	napominje da je 2024. podneseno više od 1 milijuna zahtjeva za međunarodnu zaštitu (za 11 % manje u odnosu na 2023.) te da su zemlje EU+ donijele 746 000 odluka o odobravanju privremene zaštite; ističe kontinuiranu operativnu i tehničku potporu koju Agencija Europske unije za azil (EUAA) pruža državama članicama u tom kontekstu, a posebno operativne planove u 13 država članica[1], čime se povećava kapacitet tih država za upravljanje zahtjevima za azil i pružanje prihvata; nadalje, sa zadovoljstvom primjećuje da operacije Agencije Europske unije za azil teku u skladu s potrebama na terenu; pozdravlja činjenicu da se u području preseljenja države članice sve više koriste instrumentom potpore pri preseljenju, uspostavljenim u Turskoj, što je rezultiralo potporom za 34 misije preseljenja te pomoći za 4100 osoba u dotičnom kontekstu;
18.	pozdravlja činjenicu da je Agencija održala 1200 tečajeva osposobljavanja, na kojima je sudjelovalo 18 000 sudionika, što predstavlja povećanje od 28 % u odnosu na 2023.; sa zadovoljstvom primjećuje da je, nakon dugog pripremnog i predanog rada, Agencija službeno priznata kao pružatelj trajnog i visokog obrazovanja, u suradnji s malteškim tijelima; uvjeren je da je to prekretnica u pretvaranju kurikuluma osposobljavanja u jedinstven alat kojim se potiče zajednički pristup upravljanju azilom i migracijama unutar EU-a; pozdravlja donošenje višegodišnjeg programa praćenja, kojim se uspostavlja redoslijed prvog ciklusa praćenja operativne i tehničke primjene zajedničkog europskog sustava azila u razdoblju od 2026. do 2030.; pozdravlja i uspostavu zajedničke metodologije za te postupke praćenja;
19.	prepoznaje bitne doprinose Agencije u području informacija i smjernica o zemlji podrijetla, ali i informiranosti o stanju i povezanom prikupljanju podataka;
20.	pozdravlja napore Agencije koja ona ulaže da bi pravodobno ažurirala sve svoje popratne materijale nakon donošenja novog zakonodavstva i pakta o migracijama i azilu te iznimno cijeni njezin doprinos i potporu u pripremama za stupanje pakta na snagu, uključujući 11 proizvoda povezanih s tim paktom, koji su ključni za usmjeravanje država članica i stručnjaka u njihovu radu; međutim, traži da se ti dokumenti podijele s Parlamentom u okruženju koji nije povjerljiv radi transparentnosti i učinkovitosti;
21.	prima na znanje proračun Agencije za 2024. u iznosu od 172 milijuna EUR i njezinih 592 radnih mjesta (u usporedbi s 529 radnih mjesta 2023.); poziva na odgovarajuće razine financiranja i pokrivenosti osobljem Agencije, osobito u kontekstu velikog povećanja u broju zadaća povjerenih Agenciji pri provedbi pakta o migracijama i azilu; izražava žaljenje zbog toga što je 2024. popunjeno samo 508 radnih mjesta; pohvaljuje osoblje Agencije za njihovu predanost i rezultate koje su ostvarili, unatoč tome što velik broj radnih mjesta nije popunjen i usprkos velikom radnom opterećenju zaposlenih; ističe da je upotrebom otvorenih komunikacijskih kanala i nagrađivanja temeljenog na zaslugama važno poticati pozitivno radno okruženje; potiče Agenciju da ubrza postupke zapošljavanja kako bi se popunila sva slobodna radna mjesta;
22.	prima na znanje poboljšanje Agencije u pogledu izvršenja 99 % odobrenih sredstava za preuzimanje obveza i 95 % odobrenih sredstava za plaćanje te je potiče na dodatan razvoj i povećanje kvalitete mehanizama unutarnje kontrole; potiče Agenciju da redovito izvješćuje Parlament o provedbi pisanih preporuka koje je Upravni odbor izdao 2025. o korektivnim mjerama koje je izvršna direktorica najavila u svojoj izjavi „Vizija o vodstva o provođenju promjena u EUAA-u”; ponavlja važnost proaktivnog angažmana Upravnog odbora u usmjeravanju aktivnosti Agencije te podsjeća na važnost uspostave učinkovitih i transparentnih postupaka i strukture s ciljem komunikacije s Upravnim odborom kako bi se omogućio pravodoban i učinkovit nadzor; poziva Komisiju da podrži članove Upravnog odbora i da im pomogne u izvršavanju njihove nadzorne uloge;
23.	poziva Agenciju da uspostavi neovisnu internu etičku funkciju; apelira na Agenciju da odlučno reagira na nedostatke u upravljanju ljudskim resursima otkrivene u izvješću OLAF-a, o čemu se raspravljalo u odboru CONT 15. srpnja 2025., s ciljem očuvanja integriteta i povjerenja unutar organizacije;
24.	podsjeća na važnost jačanja parlamentarnog pregleda u cilju povećanja odgovornosti Agencije i ponavlja poziv Agenciji da prosljeđuje zapisnike s rasprava Upravnog odbora; s obzirom na uključenost Europskog parlamenta u pitanja uređena Uredbom o EUAA-u, poziva Upravni odbor da sustavno poziva stručnjaka iz Europskog parlamenta da prisustvuje njegovim sastancima;
25.	pozdravlja donošenje prve strategije Agencije za temeljna prava i povezane akcijske planove koji će se usvajati; pozdravlja uspostavu mehanizma za podnošenje pritužbi i njegove internetske stranice, kojom bi mu se olakšao pristup; pozdravlja 24 opažanja službenika za temeljna prava nakon analize operativnih planova, evaluacija provedbe operativnih planova i terenskih posjeta u okviru operacija Agencije; pozdravlja prvo godišnje izvješće Ureda službenika za temeljna prava, koje sadrži pregled aktivnosti za 2024.;
Dio IV. – Razrješnica za izvršenje proračuna Agencije Europske unije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2024.

26.	pozdravlja operativna postignuća Agencije Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) ostvarena 2024., uključujući konsolidaciju operacija sustava SIS, VIS i Eurodac, povezivanje Frontexa sa SIS-om, omogućavanje punog pristupa VIS-u za Bugarsku i Rumunjsku te formalno preuzimanje operativnog upravljanja sustavom e-CODEX; također prima na znanje pripreme Agencije za novi sustav Eurodac, čije će ključne funkcije biti puštene u rad do lipnja 2026., kao i početak razvoja platforme za suradnju zajedničkih istražnih timova; podsjeća da se važeća pravna stečevina o zaštiti podataka mora u potpunosti poštovati;
27.	sa zadovoljstvom primjećuje da je Agencija 2024. izvršila 100 % svojih odobrenih sredstava za preuzimanje obveza u iznosu od 307,39 milijuna EUR i u potpunosti izvršila svoja odobrena sredstva za plaćanje u iznosu od 260,11 milijuna EUR, uključujući prijenose; pozdravlja veliko smanjenje prijenosa iz 2024. u 2025. za približno 50 % u odnosu na prethodnu godinu, čime su otklonjene prethodne bojazni Parlamenta, no izražava žaljenje zbog i dalje visoke stope ukidanja odobrenih sredstava za plaćanje, koja iznosi 14,5 %;
28.	ističe da hitno treba uspostaviti arhitekturu interoperabilnosti, uzimajući u obzir pouke iz provedbe zajedničkih testiranja te naglašava da je brza i pouzdana razmjena informacija ključna za područje slobode, sigurnosti i pravde Unije;
29.	izražava žaljenje zbog toga što sustav ulaska/izlaska (EES) nije mogao početi s radom u studenome 2024., ali pozdravlja mjere koje je Agencija donijela kako bi ubrzala napredak i zajamčila progresivno stupanje na snagu tog sustava 12. listopada 2025.;
30.	pozdravlja veću usredotočenost Agencije na kibernetičku sigurnost, uključujući praćenje 24 sata dnevno sedam dana u tjednu, ali i na odgovaranje na incidente i vježbe u suradnji s mrežom agencija za pravosuđe i unutarnje poslove; naglašava važnost pravodobne provedbe novih propisa Unije o kibernetičkoj sigurnosti i informacijskoj sigurnosti;
31.	prima na znanje napore koje je Agencija uložila 2024. kako bi se učinkovito koristila svojim financijskim i ljudskim resursima; prepoznaje važnost daljnjeg povećanja stopa popunjenosti radnih mjesta kao i potrebu za smanjenjem ovisnosti o vanjskim pružateljima usluga na temelju jačanja internih kapaciteta; pozdravlja akcijski plan za strateško upravljanje namijenjen poboljšanju rezultata sustava, izgradnji internih razvojnih kapaciteta, poboljšanju upravljanja talentima i jačanju odnosa s dionicima; poziva Komisiju i države članice da osiguraju da su Agenciji zajamčeni odgovarajući resursi koji odgovaraju njezinu sve opsežnijem mandatu;
32.	ističe važnost programa Agencije za povećanje kapaciteta kako bi se osigurali dostatni resursi u podatkovnom centru za nove i postojeće IT sustave; pozdravlja i aktualne mjere za poboljšanje pouzdanog planiranja i praćenja proračuna; naglašava važnost dovršetka strategije nabave i povećanja unutarnjih kapaciteta kako bi se smanjila ovisnost o vanjskim ugovarateljima; u međuvremenu poziva na pojačani nadzor nad ugovarateljima, uzimajući u obzir i osjetljivost podataka koje Agencija obrađuje;
Dio V. – Razrješnica za izvršenje proračuna Europske granične i obalne straže za financijsku godinu 2024.
33.	podsjeća na to da se proračun Agencije 2024. godine povećao sa 118 milijuna EUR, koliko je iznosio 2011., na 922 milijuna EUR, što je rezultat revidiranog mandata i u skladu s proračunskim odlukama donesenima u tom razdoblju; napominje da povećane nadležnosti i proračun trebaju biti popraćeni odgovornošću i transparentnošću, uz istodobno osiguravanje punog operativnog kapaciteta Agencije kako bi učinkovito ispunjavala svoj mandat, uključujući poštovanje temeljnih prava;
34.	prepoznaje da je Agencija za europsku graničnu i obalnu stražu (Frontex) 2024. poduzela bitne mjere kako bi uskladila svoje strateško usmjerenje i operativne kapacitete s paktom o migracijama i azilu, i to provedbom unutarnjeg akcijskog plana za potporu državama članicama u primjeni pakta, doprinosom Mehanizmu EU-a za pripravnost i upravljanje krizama u području migracija (Plan za pripravnost i upravljanje krizama u području migracija) te donošenjem Frontexove strategije za međunarodnu suradnju za razdoblje 2024. – 2026.;
35.	pozdravlja činjenicu da je Frontex 2024. uveo novi zapovjedni lanac, što je omogućilo decentralizirano donošenje odluka i bržu reakciju na pojavu novih operativnih potreba na lokalnoj razini; priznaje da se novom organizacijom i poslovnim modelom može osigurati fleksibilnije, prilagodljivije i isplativije upravljanje operacijama u usporedbi s prethodnim sustavom; poziva Agenciju da ocijeni nove mehanizme, odredi kvantitativne i kvalitativne ciljeve i izvješćuje o napretku; nadalje, pozdravlja donošenje strateške analize rizika za 2024.;

36.	osim toga, pozdravlja činjenicu da je Agencija usto produbila i svoje partnerstvo sa Savjetodavnom misijom Europske unije za reformu sektora civilne sigurnosti u Ukrajini u vidu jačanja integriranog upravljanja granicama i sigurnosti na granici između EU-a i Ukrajine tijekom aktualnog sukoba; 37.	naglašava ključnu ulogu Frontexa u zaštiti vanjskih granica Unije; prepoznaje ulogu Agencije u operacijama traganja i spašavanja, pri čemu su pomorski i zračni resursi u sklopu zajedničkih operacija raspoređeni kao odgovor na 1599 incidenata, pri čemu su pružili pomoć 65 919 migranata; ponavlja svoj poziv na uspostavu sveobuhvatne misije EU-a za traganje i spašavanje koju će provoditi nadležna tijela država članica i Frontex, a koja bi mogla znatno smanjiti broj smrtnih slučajeva na moru;
38.	pozdravlja proaktivno daljnje postupanje Agencije u vezi s pritužbama povezanima s temeljnim pravima; ističe važnost bliske suradnje s nacionalnim tijelima kako bi se osiguralo odgovarajuće daljnje postupanje u kontekstu navodnih kršenja temeljnih prava koje je usklađeno s nacionalnim mehanizmima; međutim, preporučuje da se mehanizam za podnošenje pritužbi poboljša kako bi se ojačala njegova učinkovitost jer se niz pritužbi povezanih s temeljnim pravima i dalje odbacuje zbog neprihvatljivosti; napominje da je radna skupina uspostavljena na temelju članka 46., osnovana 27. rujna 2022. kako bi se olakšao postupak donošenja odluka izvršnog direktora, završila s radom na dan 22. rujna 2024.; naglašava da službenici Frontexa moraju izbjegavati sudjelovanje u svim aktivnostima kojima bi se izravno ili neizravno mogla kršiti temeljna prava; pozdravlja veću predanost Frontexa transparentnosti i odgovornosti; ističe potrebu za detaljnijim informacijama nakon provođenja operacija;
39.	pozdravlja osnivanje povjerenstva za usklađenost s temeljnim pravima, čime se potvrđuje da je poštovanje temeljnih prava u svim aktivnostima Frontexa zajednička odgovornost Agencije te prepoznaje napredak postignut u provedbi akcijskog plana za temeljna prava;
40.	prepoznaje napredak postignut u provedbi akcijskog plana za temeljna prava i apelira na Frontex da nastavi s proaktivnim naporima za uključivanje nacionalnih tijela u provedbu i redovit pregled stanja, s obzirom na njegovu važnost za sve sastavnice Agencije za europsku graničnu i obalnu stražu;
41.	prima na znanje da je stopa popunjenosti od 85,3 % (2773 popunjena radna mjesta) bila ispod ciljane stope od 93 % te poziva Frontex da nastavi ulagati napore u zapošljavanje kako bi se što prije smanjila stopa slobodnih radnih mjesta; snažno potiče Agenciju da nastavi ulagati napore u postizanje geografske i rodne ravnoteže;
42.	pozdravlja završetak postupka javne nabave za uvođenje internetskog sustava krivotvorenih i vjerodostojnih isprava (FADO) i odabir ugovaratelja, tj. potpisivanje ugovora te početak faze provedbe; međutim, izražava žaljenje zbog kašnjenja u provedbi sustava FADO s obzirom na to da je Uredba o internetskoj bazi za krivotvorene i vjerodostojne isprave stupila na snagu već u travnju 2020.; poziva Frontex da u potpunosti provede sustav FADO;
43.	primjećuje snažniju ulogu Frontexa u trećim zemljama, posebno u okviru sklapanja i nadogradnje nekoliko sporazuma o statusu i radnih sporazuma kao i povećane političke predanosti; ističe da s obzirom na različita operativna okruženja treba pomno razmotriti obveze u pogledu proporcionalnosti i temeljnih prava u aktivnostima koje uključuju zemlje koje nisu članice EU-a;
44.	prima na znanje tekuću provedbu triju financijskih preporuka OLAF-a i preporuka Europskog ombudsmana, u kojima je kao rok za provedbu utvrđen svibanj 2025.; apelira na Frontex da bez odgode osigura punu provedbu svih preporuka europskih revizijskih i nadzornih tijela, posebno onih iz OLAF-a, radne skupine Europskog parlamenta za nadzor Frontexa, Europskog ombudsmana, Revizorskog suda i Radne skupine Frontexa za temeljna prava i pravne operativne aspekte operacija (WG FRaLO); sa zadovoljstvom primjećuje da od prosinca 2023. nema više neriješenih slučajeva povezanih s preporukama radne skupine za nadzor Frontexa, odnosno da je provedeno 39 preporuka, a da su 3 zatvorene kao neizvedive; nadalje, od listopada 2024. nema neriješenih mjera povezanih s izvješćem OLAF-a jer su sve mjere provedene; traži od Komisije da osigura da su nalazi OLAF-a i EPPO-a u vezi s Frontexom popraćeni jasnim rokovima za provedbu i, prema potrebi, disciplinskim mjerama; poziva Europsku komisiju da u svoj prijedlog nove uredbe uključi zakonodavne i upravljačke preporuke iz svih prethodno spomenutih izvješća; 
45.	konstatira da je službenik za temeljna prava 2024. proveo oko 1850 dana na terenu, što predstavlja povećanje za više od 10 % u usporedbi s prethodnom godinom, pri čemu je pratio aktivnosti Frontexa u 24 zemlje; ističe poboljšanja koja su zabilježena u pogledu pristupa službenika za temeljna prava operativnim područjima, aktivnostima i dokumentima; ističe, međutim, da je službenik za temeljna prava nastavio izvješćivati o ograničenjima u pristupu operativnim područjima ili aktivnostima; poziva države članice i treće zemlje da službeniku za temeljna prava omoguće puni pristup operativnim područjima i aktivnostima; potiče Frontex da odmah osigura takav puni pristup kao uvjet za sudjelovanje u zajedničkoj operaciji;
Dio VI. – Razrješnica za izvršenje proračuna Agencije Europske unije za osposobljavanje u području izvršavanja zakonodavstva za financijsku godinu 2024.
46.	konstatira da je operativni proračun Agencije Europske unije za osposobljavanje u području izvršavanja zakonodavstva (CEPOL) za 2024. iznosio 12 589 437 EUR, što je povećanje od 12,3 % u odnosu na konačni proračun za 2023.; pozdravlja činjenicu da je 2024. stopa izvršenja odobrenih sredstava za preuzimanje obveza CEPOL-a iznosila 100 %, i to treću godinu zaredom;
47.	potvrđuje da CEPOL osigurava sveobuhvatan portfelj osposobljavanja u svim područjima Europske multidisciplinarne platforme za borbu protiv kaznenih djela (EMPACT); napominje da su EMPACT i kibernetički kriminal pritom bile najpopularnije teme, s gotovo 64 % ukupnog broja sudionika 2024. godine; pohvaljuje činjenicu da je kvaliteta proizvoda CEPOL-a, izražena stopom zadovoljstva klijenata, ostala visoka 2024., pri čemu je ukupno 97 % sudionika izjavilo da su vrlo zadovoljni ili zadovoljni njegovim aktivnostima;
48.	prima na znanje da je 30. svibnja 2024. ta agencija bila žrtva velikog kibernetičkog napada, što je dovelo do potpune kompromitiranosti njezine infrastrukture IKT-a na lokaciji te platformi za e-učenje LEEd; pozdravlja koordinirani pristup CEPOL-a, u bliskoj suradnji s CERT-EU-om i Komisijom, izgradnji nove i sigurne informatičke infrastrukture; napominje da je CEPOL primio dodatnih 1 153 938 EUR financijskih sredstava namijenjenih za pokrivanje dodatnih troškova u području IT-a (1 064 000 EUR) i povećanju plaća (89 938 EUR);
49.	potvrđuje da je spomenuti kibernetički napad prouzročio znatno smanjenje u smislu broja osposobljenih službenika za izvršavanje zakonodavstava iz država članica EU-a; prima na znanje da je Agencija unatoč kibernetičkom napadu, 2024. organizirala 350 aktivnosti, u kojima je sudjelovalo oko 21 600 sudionika, u usporedbi s 490 aktivnosti (–29 %) i 46 431 sudionika (–54 %) 2023.;
50.	prima na znanje da je, iako je CERT-EU dovršio istragu o kibernetičkom napadu, u tijeku kaznena istraga koju su pokrenula mađarska tijela kaznenog progona, uz potporu Europola; naglašava da Europski parlament očekuje obavijesti o rezultatima istrage;
51.	pozdravlja činjenicu da je CEPOL nastavio pružati portfelj osposobljavanja u području kibernetičke sigurnosti u okviru svoje akademije za kibernetički kriminal; pozdravlja činjenicu da su namjenske aktivnosti osposobljavanja povećale razinu znanja o kibernetičkom kriminalu i kibernetičkim kapacitetima u Europi u području borbe protiv seksualnog iskorištavanja djece, internetskih prijevara i kibernetičkih napada;
52.	sa žaljenjem napominje da se broj aktivnosti osposobljavanja u području temeljnih prava 2024. smanjio (10 aktivnosti i 427 sudionika) u odnosu na 2023. (19 aktivnosti i 4014 sudionika); ističe da je glavni cilj CEPOL-a podupirati, razvijati, provoditi i koordinirati osposobljavanje službenika za izvršavanje zakonodavstva te pritom stavljati poseban naglasak na zaštitu ljudskih prava i temeljnih sloboda u kontekstu izvršavanja zakonodavstva;
Dio VII. – Razrješnica za izvršenje proračuna Agencije Europske unije za droge za financijsku godinu 2024.
53.	napominje da je 2. srpnja 2024. nova Agencija Europske unije za droge (EUDA) službeno zamijenila Europski centar za praćenje droga i ovisnosti o drogama; podsjeća na to da je svrha Uredbe o EUDA-i riješiti problem droga primjenom holističkog pristupa koji se temelji na dokazima;
54.	konstatira da je, kako bi ispunila svoje nove zadaće, godišnji proračun Agencije 2024. povećan za više od 80 % te da je ona popunila 28 novih radnih mjesta; poziva EUDA-u da osigura punu provedbu svoga novog mandata;
55.	napominje da je operativni proračun EUDA-e za 2024. iznosio 32 723 728 EUR; pozdravlja činjenicu da je 2024. stopa izvršenja odobrenih sredstava za preuzimanje obveza Agencije iznosila 100 %; međutim, sa zabrinutošću konstatira da je stopa ukidanja odobrenih sredstava za plaćanje za 2024. iznosila 10,49 %, što odgovara ukidanju u iznosu od 3 401 035 EUR; prima na znanje da je ta stopa ukidanja rezultat ograničenja koja su utjecala na kapacitet EUDA-e da potroši svoj proračun za 2024. do početka novog mandata Agencije 2. srpnja 2024.;
56.	pozdravlja doprinos Agencije EMPACT-u i operativnim akcijskim planovima ciklusa politike EU-a o organiziranom i teškom međunarodnom kriminalu; pozdravlja razvoj europskog sustava upozoravanja na droge (EDAS), čiji je cilj izdavanje upozorenja kada se na tržištu pojave ozbiljni rizici povezani s drogama; pozdravlja pokretanje rada europske mreže forenzičkih i toksikoloških laboratorija i Europskog sustava za procjenu prijetnji (ETAS);
57.	pozdravlja stalne napore Agencije u provedbi sustava ranog upozoravanja EU-a u suradnji s partnerima u državama članicama; napominje da je prijavljeno 47 novih psihoaktivnih tvari i da se sada prati ukupno njih otprilike 1000; cijeni tehnička izvješća koja je objavila Agencija;
58.	prima na znanje da je Agencija 2024. pripremila 33 znanstvene i institucionalne publikacije te u ulozi autora ili koautora sastavila 16 znanstvenih članaka i poglavlja u knjigama; pozdravlja znanstveno i na dokazima utemeljeno stručno znanje koje Agencija pruža;
59.	pozdravlja uspostavu Europskog izvješća o drogama za 2024. i njegovu usmjerenost na snažne sintetičke tvari, nove smjese lijekova i promjenjive obrasce uporabe;
60.	sa zadovoljstvom napominje da je Agencija nacionalnim tvorcima politika redovito pružala dragocjenu potporu i informacije o politikama u vezi s drogama te da je koordinirala pripremne znanstvenih revizija štetnih praksi, liječenja i smanjenja štete povezane s drogom; ističe da je važno nastaviti s tim ključnim naporima kako bi se odgovorilo na nove trendove i izazove te poziva na daljnje jačanje tih aktivnosti poticanjem bliže suradnje s državama članicama i osiguravanjem pravilnog širenja zaključaka sa širom publikom, uključujući zdravstvene djelatnike i opću javnost;
61.	ističe da je Agencija osposobila više od 11 700 stručnjaka nadležnih u domenama povezanima s drogama, uključujući zdravstvene radnike, policijske službenike i oblikovatelje politika unutar i izvan Unije te da je na osam internetskih seminara koje je Agencija organizirala sudjelovalo oko 1400 stručnjaka; pozdravlja suradnju s drugim agencijama EU-a,
Dio VIII. – Razrješnica za izvršenje proračuna Agencije Europske unije za suradnju tijela za izvršavanje zakonodavstva za financijsku godinu 2024.
62.	ističe da je 2024. Europol podupro 3324 operacije, 65 operativnih radnih skupina i 432 dana djelovanja; ističe ulogu Agencije kao centra EU-a za informacije o kaznenim djelima jer je SIENA (mrežna aplikacija za sigurnu razmjenu informacija) upotrijebljena za razmjenu više od 2 milijuna poruka, pri čemu je Agencija 2024. prihvatila 114 459 operativnih doprinosa putem te mreže;
63.	nadalje, napominje da je Europol dostavio 366 izvješća o operativnoj analizi i 29 izvješća o strateškoj analizi: pozdravlja visok stupanj zadovoljstva dionika koji je izražen/prijavljen u vezi s analitičkim proizvodima Agencije;
64.	poziva Europol da provede preostale preporuke Europskog nadzornika za zaštitu podataka, posebno u kontekstu njegovih nadzornih mišljenja; napominje da je u okviru inspekcije Europskog nadzornika za zaštitu podataka provedene u listopadu 2023. utvrđen niz nedostataka; nadalje poziva Europol da brzo provede preostale 23 izdane preporuke kako bi se osigurala ili poboljšala usklađenost Europola s pravnim okvirom za zaštitu podataka; usto napominje da se smatra da je Europol sada proveo otprilike 75 % preporuka, posebno onih koje se odnose na obradu podataka iz sustava VIS i PNR;
65.	nakon opomene upućene Frontexu 2024., koja se odnosi na razmjenu podataka između Europola i Frontexa o migrantima i aktivistima bez provedbe bilo kakve procjene potrebe za takvom razmjenom informacija, poziva Europol i Frontex da blisko surađuju s Europskim nadzornikom za zaštitu podataka kako bi se osiguralo da je svaka razmjena osobnih podataka osumnjičenika za prekogranična kaznena djela usklađena s primjenjivim pravilima o zaštiti podataka i mandatima tih agencija te se tim agencijama istodobno omogućilo da pravilno provode svoje istrage; u tom kontekstu prima na znanje ažurirane informacije koje je dostavio Europol, u kojima se ističe da je Europol od 2020. do kraja 2024. u prosjeku obrađivao 260 osumnjičenika godišnje na temelju doprinosa koje je primio Frontex;
66.	izražava zabrinutost zbog sigurnosnog incidenta koji se dogodio u Europolu, kada su nestali administrativni dosjei nekoliko članova osoblja Europola i njegove uprave; poziva Agenciju da uvede odgovarajuće mjere kako bi se spriječilo ponavljanje takvih incidenata; prima na znanje da je nakon informativnog dokumenta koji je Europol dostavio odboru LIBE 9. travnja 2024. utvrđeno da nijedna treća strana izvan Europola nije odgovorna za incident te da su poduzete dodatne mjere za utvrđivanje odgovornosti za incident i ojačani postupci, pri čemu je u međuvremenu digitalizirano 98 % administrativnih dosjea;
67.	pohvaljuje Europol za njegovo izvješće naslovljeno „Dekodiranje najopasnijih kriminalnih mreža EU-a”, novi vodeći proizvod te agencije u kojem se opisuje kako su najopasnije kriminalne mreže organizirane, u kojim kriminalnim aktivnostima sudjeluju te kako i gdje djeluju; pozdravlja nedavno osnivanje Europolove operativne radne skupine (OTF) GRIMM, koja je usmjerena na suzbijanje novačenja mladih u organizirani kriminal i rješavanje rastućeg problema „nasilja kao usluge”; potiče Europol i države članice da nastave razvijati takve namjenske operativne radne skupine kako bi se suočili s razvojem trendova povezanih s kriminalom u okviru poboljšane prekogranične suradnje, razmjene obavještajnih podataka i preventivnog djelovanja;
68.	pozdravlja rezultate iznesene u zajedničkom godišnjem izvješću Europola i Eurojusta za 2024., u kojemu se detaljno opisuje uspješna suradnja koju su agencije ostvarile u području organiziranog kriminala, krijumčarenja migranata, financijskog i gospodarskog kriminala, kibernetičkog kriminala, terorizma i najtežih međunarodnih kaznenih djela; smatra da bi sve relevantne agencije EU-a, uključujući Europol, Eurojust, CEPOL, OLAF, EPPO i druge, trebale redovito sastavljati zajedničko godišnje izvješće u kojem se navode njihove koordinirane akcije, zajedničke operacije i postignuća među agencijama kako bi se povećala transparentnost, koherentnost i uzajamno učenje u cijeloj arhitekturi za pravosuđe i unutarnje poslove Unije; sa zadovoljstvom primjećuje da su Europol i Eurojust nastavili s daljnjom suradnjom i povećali sinergije, među ostalim održavanjem zajedničkog sastanka kolegija Eurojusta i Upravnog odbora Europola na temu „Promišljanja o suradnji” 9. listopada 2024. u sjedištu Eurojusta;
69.	prima na znanje izvješće Agencije naslovljeno „Umjetna inteligencija i policijske aktivnosti – prednosti i izazovi umjetne inteligencije u području izvršavanja zakonodavstva”, objavljeno u rujnu 2024.; usto pozdravlja uvid koje izvješće daje u sadašnje i buduće kapacitete umjetne inteligencije, a kojim se predviđa put prema učinkovitijem, prilagodljivijem i djelotvornijem modelu izvršavanja zakonodavstva te istodobno naglašava zabrinutost zbog pitanja pristranosti podataka, pravednosti i potencijalnih prijetnji privatnosti, odgovornosti, zaštite ljudskih prava i diskriminacije; poziva Europol da u potpunosti poštuje odredbe Akta o umjetnoj inteligenciji u pogledu izvršavanja zakonodavstva; poziva Europol da osigura punu provedbu smjernica Europskog nadzornika za zaštitu podataka u tom pogledu, među ostalim osiguravanjem uspostave snažnih nadzornih politika i njihove provedbe za procese koji se oslanjaju na umjetnu inteligenciju, pri čemu se jamči da su svi rezultati generirani umjetnom inteligencijom podložni ljudskoj kontroli prije upotrebe ili prosljeđivanja državama članicama ili partnerima u suradnji;
70.	prima na znanje zaključke istrage Europskog ombudsmana u vezi s premještanjem dvaju bivših članova osoblja na radna mjesta povezana s borbom protiv seksualnog zlostavljanja djece na internetu; podsjeća da je Ombudsman utvrdio nepravilnosti u načinu na koji je Europol postupio s premještanjem jednog člana osoblja;

